'Bondgenoot' en 'vyand' op Swart Vrydag | Netwerk24
Saoedi-Arabië is dalk nuwe boksmekka
Saoedi-Arabië gaan nog by Las Vegas oorneem as die mees gesogte plek waar groot boksgevegte aangebied word.
'Bondgenoot' en 'vyand' op Swart Vrydag
Deur Wilhelm Jordaan 04 Desember 2019 00:01
Swart Vrydag is verby en wat oorbly is Blouwillem se Maandag-wysheid (2.12): "Net die tyd (of die bankbestuurders) sal leer hoeveel ouens (seker ook vrouens, Willem!) Vrydag geld wat hulle nie gehad het nie, uitgegee het op goed wat hulle nie nodig het nie."
So praat 'n man (en ek beaam) wat "dié dag 100% bespaar het deur elke halfuur vir 'n uur by die huis te bly"!
Swart Vrydag is wat my betref 'n dag waarop die filosoof René Descartes (1596-1650) in sy graf sou omdraai as hy kon sien hoe sy befaamde "cogito ergo sum" ("Ek dink, daarom is ek"), wat oor die wese van jou mensheid gaan, 100% geplunder is tot 'n andersoortige mensheid: Ek koop, daarom is ek; ek besit, daarom is ek.
Miskien moet 'n mens iets soos Swart Vrydag aanteken as 'n dag van 'n stryd tussen spandabelheid (lees: vraatsug en hebsug) teenoor spaarsaamheid (lees: nugterheid en betreklike suinigheid).
Sommige breinnavorsers verklaar dié stryd neurologies: By spaarsamige mense word hul nukleus accumbens­ ('n breingebied wat met positiewe emosie verbind word) geaktiveer as hulle van 'n produk hou. As hulle die prys sien en reken dit is te hoog (of nie laag genoeg nie), word 'n ander breingebied (die insula), wat verband hou met slegte reuke en die afwagting van 'n pynlike skok, geaktiveer. Die "slegte reuk" en afgewagte pyn laat hulle dan "nee" sê.
By spandabelrige mense word die nukleus accumbens­ eweneens sterk geaktiveer as hulle iets sien waarvan hulle hou, veral as dit na 'n winskopie lyk.
Maar anders as by die spaarsamiges, word hul insula nie juis geaktiveer nie. Die slegte reuk en pyn is as't ware afwesig en dít laat hulle die produk koop. Kortom: Emosie, soos gereguleer deur die brein, dikteer jou koopgedrag op iets soos Swart Vrydag.
Dit klink darem baie wetmatig. Miskien moet 'n mens iets byvoeg: As jy van kleintyd af geleer het besittings is 'n belangrike ding en jy kan maar kry wat jy graag wil hê omdat jy die geld en kredietkaarte het, word koop 'n lewensgewoonte.
En dié gewoonte word as't ware ondersteun deur 'n "gewillige" brein wat reageer soos jy dit deur jou lewensgewoontes geprogrammeer het.
Wat die breinnavorsing hierbo aandui, sê maar net spaarsamige en spandabelrige mense se breinfunksionering weerspieël hul aangeleerde lewensgewoontes. En dit maak hulle gereed om weer en weer die gewoonte uit te voer.
Die sielkundige William James het dit lank gelede al opgesom: "Die wese van alle opvoeding is om jou senustelsel (lees: brein) jou bondgenoot te maak eerder as jou vyand."